Regering trek drie ordebenoemings sonder rede terug         Freek Robinson. (Foto: Verskaf) Die veteraanjoernalis en TV-persoonlikheid Freek Robinson is een van drie mense wat Vrydag ŉ nasionale orde van pres. Cyril Ramaphosa sou ontvang – maar toe sonder enige verduideliking moes hoor dat sy benoeming teruggetrek is. Mike Horne, avonturier en motiveringspreker, en Duma Ndlovu, rolprentmaker en vervaardiger, se benoemings is ook teruggetrek. Robinson het Maandag aan Maroela Media gesê hy het die benoeming as ŉ baie groot eer beskou en was eintlik uit die veld geslaan toe hy sowat ŉ week gelede deur iemand van die presidensie meegedeel is dat hy dié hoogste nasionale eerbewys sou ontvang. Dit was immers sy persepsie dat hierdie toekenning net aan diegene gegee word wat deel was van die vryheidstryd. “Ek het nogal gedink en vir my vrou gesê dit voel vir my na ŉ baie goeie manier waarop ek nou aan die einde van my loopbaan erkenning kan kry. Dit sou dit baie mooi afgerond het,” het hy gesê. Robinson sou die orde van Ikhamanga in silwer vir sy bydrae tot joernalistiek ontvang het. Hy het egter Sondag ŉ e-pos ontvang waarin gesê word dat Ramaphosa besluit het om sy benoeming terug te trek. Geen rede is verskaf nie en Robinson het ook nie terugvoer ontvang nadat hy vir ŉ verklaring oor die besluit gevra het nie. Vincent Magwenya, Ramaphosa se woordvoerder, het by navraag aan Maroela Media gesê die “benoemings is weens besware en verdere hersiening teruggetrek”. “Benoemings kan teruggetrek of uitgestel word. Die presidensie sal geen besonderhede omtrent die terugtrekkings bespreek nie.” Robinson sê hy kan maar net raai waarom sy benoeming teruggetrek is, onder meer omdat hy tydens die apartheidsjare vir die SAUK gewerk het. Hy meen hy was dalk nie deel van die vryheidstryd in die land nie, maar het op sy manier en met sy eie stryd probeer om ŉ beter samelewing in Suid-Afrika te help bou. “Dit is jammer dat hierdie ding nou so uitgedraai het. Ek dink dit doen nou meer skade as wat hulle my eerder van die begin af nie oorweeg het nie. Ek het nie aansoek gedoen nie, dit [die benoeming] is aan my gegee, en toe sonder verduideliking teruggevat.” Oor Horne het Robinson gesê hy “is ŉ fantastiese ou” wat dit sy missie in die lewe gemaak het om kinders van alle rasse met noodsaaklike vaardighede op te lei. Hy vermoed Horne se benoeming is dalk teruggetrek omdat hy gedurende die apartheidsjare vir die weermag gewerk het. Robinson sê ŉ mens sou verwag dat die regering ten minste redes vir hul besluit sou verskaf. Hy dink egter hulle is te verleë om te sê wat die werklike rede is. Dit lyk ook vir Robinson of daar mense buite die regering is wat insae oor hierdie toekennings lewer. “Ek hoop nie dit sal lei tot verdere versuurde verhoudings tussen wit mense, Afrikaanse mense, die regering en ook swart mense nie,” het Robinson gesê. Die nasionale ordes is die hoogste erkenning wat die land kan gee aan Suid-Afrikaners sowel as buitelanders wat ŉ merkwaardige bydrae tot die samelewing en demokrasie gelewer het. Ander benoemdes wat Vrydag hierdie eerbewys sal ontvang is die Springbokkaptein Siya Kolisi, Desiree Ellis, Banyana Banyana se afrigter, die Amerikaanse sangeres Tracey Chapman, die filantroop Cornelius Ruald Strydom en die aktivis, wyle Ethel de Keyser, vir haar bydrae tot die vryheidstryd.